Nege sterf in grubotsingArgieffoto: Netcare 911 Nege mense is dood en talle beseer in ŉ ongeluk Donderdagoggend suid van Johannesburg. Chris Botha, woordvoerder van Netcare 911, het gesê die ongeluk het op die R82 op pad na Walkerville plaasgevind. “Volgens inligting van die toneel het die bestuurder van ŉ minibustaxi beheer oor die voertuig verloor. Die taxi het van die pad af geswenk en teen ŉ betonbushalte langs die pad gebots, waarna die wrak in twee geskeur het,” het Botha gesê. Volgens ooggetuies het die taxi glo vir ŉ stilstaande voertuig uitgeswaai, voor die bestuurder beheer daaroor verloor het. Van die mense is in die trefslag uit die voertuig geslinger. “Nege mense is op slag dood. Twee is in ŉ kritieke toestand aangetref en vier het ernstige beserings opgedoen.” Paramedici van verskeie nooddienste het die beseerdes op die toneel behandel voordat hulle na verskeie hospitale in die omgewing geneem is vir verdere behandeling. Beamptes was op die toneel om die ongeluk te ondersoek.